După perioada de 21 de zile la Rahova, el va fi dus la penitenciarul Aiud, unde va sta un an în regim închis, singur în cameră. Apoi, va fi mutat la penitenciarul Baia Mare, unde va sta cu încă doi deținuți în cameră, va primi vizite și poate vorbi la telefon.
În România el mai are un proces privind contestația în anulare depusă pentru a scăpa de condamnare.
Cherecheș nu va fi pedepsit pentru fuga din țară, deoarece nu se consideră trecere frauduloasă a frontierei, întrucât a trecut prin vamă, fiind verificat de un polițist.
Nu e pedepsit nici pe legea fugarilor, pentru că încă se așteaptă o decizie de la CCR.
Nu plătește nici cheltuielile de extrădare, pentru că proiectul de lege depus în acest sens e încă în dezbatere.
Dacă va avea un comportament bun, va munci și va participa la activități, pedeapsa i s-ar putea reduce. De asemenea, perioada petrecută în Germania nu se ia în calcul la perioada de detenție, i se vor scădea doar carantina și noaptea petrecută în Penitenciarul Arad.
Condamnat pe 24 noiembrie 2023, la cinci ani de închisoare cu executare pentru luare de mită, Cherecheș a reușit să iasă din țară, deși se afla sub control judiciar. Fostul primar al municipiului Baia Mare, Cătălin Cherecheș, a fost reținut la data de 28 noiembrie 2023 de poliție, în orașul german Augsburg. În 13 martie, judecătorii din Munchen au decis ca fostul edil Cătălin Cherecheș să fie extrădat.